นายกรัฐมนตรี ย้ำยังคงเปิดภาคเรียน 1 กรกฎาคม ให้กระทรวงศึกษาธิการ เตรียมแผนรองรับทั้งสถานการณ์คลี่คลาย หรือมีสถานการณ์ฉุกเฉิน
นายกรัฐมนตรี ย้ำยังคงเปิดภาคเรียน 1 กรกฎาคม ให้กระทรวงศึกษาธิการ เตรียมแผนรองรับทั้งสถานการณ์คลี่คลาย หรือมีสถานการณ์ฉุกเฉิน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงผลการประชุม ครม. ด้วยตนเอง ยืนยันว่า รัฐบาลให้ความสำคัญในทุกมิติ ทั้งการค้า การลงทุนเพื่อเข้าสู่โลกใหม่ที่ได้พูดถึงกัน และยังแนะนำ หนังสือ ชื่อเรื่อง โลกเปลี่ยน คนปรับ หลุดจากกกับดัก สู่ความหยั่งยืน  ซึ่งตรงกับวิสัยทัศน์ของรัฐบาลที่มั่นคง มั่งคั่งและยั่งยืน รวมถึงทุกอย่างก็ต้องปรับให้เข้ากับสถานการณ์โควิด -19 ด้วย ที่ประชุม ครม. ได้พิจารณาออกพระราชกำหนดปรับลดอัตราภาษีที่ดินและสิ่งปลูกสร้าง เพื่อให้มีผลในปี 2563 โดยเป็นการปรับลดอัตราภาษีถึงร้อยละ 90 เพื่อบรรเทาความเดือดร้อนในช่วงสถานการณ์โควิด -19 และเพื่อไม่ให้กระทบกับการจัดเก็บภาษีที่ดินและสิ่งปลูกสร้างในอนาคต พร้อมกับขยายการชำระภาษีไปถึงเดือนสิงหาคม 2563 ทั้งนี้รัฐบาลก็จะหารือกับท้องที่และท้องถิ่น ถึงกรณีงบประมาณที่ได้จากการจัดเก็บภาษีในท้องที่และท้องถิ่นด้วยส่วนเรื่องการศึกษา นายกรัฐมนตรี ยืนยัน เปิดภาคเรียน 1 กรกฎาคม 2563 ยาวจนถึงเดือนพฤษภาคม 2564 หากเวลาเรียนไม่ครบก็จะมีการสอนชดเชยให้ครบ โดยให้ดูความเหมาะสมตามบริบท ทั้งนี้ในส่วนของการเรียนทางไกลในระดับชั้นต่างๆ ก็ต้องกำหนดให้ชัดเจน เพื่อให้ครบชั่วโมงเรียน และยังระบุว่าได้นำผลการประเมินในระยะที่ 1 และ 2 มาปรับใช้ในระยะที่ 3 ต่อไป ภายใต้การรองรับสถานการณ์ที่จะเกิดขึ้น คือ หากสถานการณ์การระบาดไม่คลี่คลายจำเป็นต้องหาวิธีการเรียนการสอน สำหรับประถมวัยและมัธยมตอนต้น ด้วยระบบภาคพื้นดิน ดิจิทัล ดาวเทียม เคเบิ้ลทีวีและไอพีทีวี 15 ช่อง รวมถึงการศึกษาทดลอง 2 หากสถานการณ์คลี่คลาย ก็เปิดเรียนตามปกติ แต่ก็ต้องคงมาตรการเข้มด้านสาธารณสุข มีการประเมินผลอย่างเคร่งครัด มีมาตรการรองรับหากเกิดสถานการณ์ฉุกเฉินทั้งนี้การใช้จ่ายงบประมาณจะต้องครอบคลุมในส่วนของนักเรียนและบุคลากรทางการศึกษาด้วย พร้อมกันนี้จะต้องมีคณะกรรมการดูแลนักเรียนคนพิการ หรือด้อยโอกาส อาจจะต้องช่วยเหลือด้านการเงิน